ประกาศกรมธุรกิจพลังงาน เรื่อง  กำหนดลักษณะและคุณภาพของน้ำมันก๊าด พ.ศ. 2547

ประกาศกรมธุรกิจพลังงาน

ประกาศกรมธุรกิจพลังงาน
เรื่อง  กำหนดลักษณะและคุณภาพของน้ำมันก๊าด
พ.ศ.
๒๕๔๗

โดยที่เป็นการสมควรแก้ไขปรับปรุงข้อกำหนดลักษณะและคุณภาพของน้ำมันก๊าดให้เหมาะสมยิ่งขึ้น
อาศัยอำนาจตามความในมาตรา ๒๕ วรรคหนึ่ง แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓ อธิบดีกรมธุรกิจพลังงานออกประกาศไว้
ดังต่อไปนี้

ข้อ ๑  ประกาศนี้เรียกว่า ประกาศกรมธุรกิจพลังงาน
เรื่อง กำหนดลักษณะและคุณภาพของน้ำมันก๊าด พ.ศ. ๒๕๔๗

ข้อ ๒[๑]  ประกาศนี้ให้ใช้บังคับตั้งแต่วันที่
๒๖ มกราคม พ.ศ. ๒๕๔๗ เป็นต้นไป

ข้อ ๓  ให้ยกเลิกประกาศกรมทะเบียนการค้า เรื่อง
กำหนดลักษณะและคุณภาพของน้ำมันก๊าด พ.ศ. ๒๕๔๕ ลงวันที่ ๑๓ กันยายน พ.ศ. ๒๕๔๕

ข้อ ๔  ภายใต้บังคับของข้อ ๕
ลักษณะและคุณภาพของน้ำมันก๊าด ให้เป็นไปตามรายละเอียดแนบท้ายประกาศนี้

ข้อ ๕ 
ลักษณะและคุณภาพของน้ำมันก๊าดที่ผู้ค้าน้ำมันจำหน่ายหรือมีไว้เพื่อจำหน่ายดังต่อไปนี้
จะไม่เป็นไปตามที่กำหนดในรายละเอียดแนบท้ายประกาศนี้ก็ได้
(๑) น้ำมันก๊าดสำหรับการส่งออกไปนอกราชอาณาจักร
(ก) โดยการขนส่งทางเรือ
(ข) โดยการขนส่งทางรถยนต์
(๒) น้ำมันก๊าดสำหรับการนำไปใช้ตามโครงการหรือนโยบายของรัฐบาล
หรืองานวิจัย
(๓) น้ำมันก๊าดที่ผู้ค้าน้ำมันตามมาตรา
๗ นำเข้ามาในราชอาณาจักร สำหรับใช้เป็นวัตถุดิบในการผลิตน้ำมันเชื้อเพลิง
(๔) น้ำมันก๊าดสำหรับการจำหน่ายให้ผู้ค้าน้ำมันตามมาตรา
๗ เพื่อนำไปใช้เป็นวัตถุดิบผลิตน้ำมันเชื้อเพลิง
(๕) น้ำมันก๊าดสำหรับการจำหน่ายให้แก่ผู้ค้าน้ำมันตามมาตรา
๗ ด้วยกันเพื่อวัตถุประสงค์ตาม (๑) และ
(๒)

ข้อ ๖ 
ผู้ค้าน้ำมันที่ประสงค์จะจำหน่ายหรือมีไว้เพื่อจำหน่ายน้ำมันก๊าดตามข้อ ๕ (๑) (ก) ต้องจัดให้มีผู้ตรวจสอบปิโตรเลียม
(surveyor) ซึ่งได้รับความเห็นชอบจากกรมธุรกิจพลังงาน
เป็นผู้ดำเนินการตรวจสอบ ชนิด ปริมาณ ลักษณะและคุณภาพของน้ำมันก๊าดก่อนการจำหน่ายทุกครั้งและผู้ตรวจสอบปิโตรเลียมต้องรายงานผลการตรวจสอบให้กรมธุรกิจพลังงานทราบภายใน
๗ วันทำการนับแต่วันที่มีการขนส่งน้ำมันก๊าดออกจากท่าเทียบเรือ
การขอและการให้ความเห็นชอบเป็นผู้ตรวจสอบปิโตรเลียมตามวรรคหนึ่งให้เป็นไปตามระเบียบที่กรมธุรกิจพลังงานกำหนด
กรณีที่จะไม่ดำเนินการตรวจสอบตามวรรคหนึ่ง
ผู้ค้าน้ำมันจะต้องแจ้งลักษณะและคุณภาพของน้ำมันก๊าดเฉพาะในส่วนที่ไม่เป็นไปตามที่กำหนดในรายละเอียดแนบท้ายประกาศนี้
เพื่อขอรับความเห็นชอบตามแบบ นพ. ๔๑๖
ท้ายประกาศนี้ทุกครั้งก่อนที่จะมีการจำหน่ายน้ำมันก๊าดไปนอกราชอาณาจักร
และต้องได้รับความเห็นชอบจากกรมธุรกิจพลังงานก่อนการจำหน่าย

ข้อ ๗ 
ผู้ค้าน้ำมันที่ประสงค์จะจำหน่ายหรือมีไว้เพื่อจำหน่ายน้ำมันก๊าดตามข้อ ๕ (๑) (ข) ถึง ๕ (๕) ต้องแจ้งลักษณะและคุณภาพของน้ำมันดังกล่าวเฉพาะในส่วนที่ไม่เป็นไปตามที่กำหนดในรายละเอียดแนบท้ายประกาศนี้
เพื่อขอรับความเห็นชอบโดยยื่นแบบแจ้งตามแบบ นพ. ๔๑๖
ท้ายประกาศนี้

ข้อ ๘ 
เมื่ออธิบดีให้ความเห็นชอบลักษณะและคุณภาพของน้ำมันก๊าดที่ผู้ค้าน้ำมันแจ้งตามข้อ
๗ แล้ว กรมธุรกิจพลังงานจะออกหนังสือรับรองการให้ความเห็นชอบตามแบบ นพ. ๔๑๗ ท้ายประกาศนี้
หนังสือรับรองการให้ความเห็นชอบตามวรรคหนึ่ง
ให้มีกำหนดระยะเวลา ๑ ปี นับแต่วันที่ออก

ข้อ ๙ 
ผู้ค้าน้ำมันที่ได้รับหนังสือรับรองการให้ความเห็นชอบข้อ ๘
ต้องปฏิบัติตามเงื่อนไขดังนี้
(๑) การเก็บ
และการขนส่งน้ำมันก๊าดตามข้อ ๕ (๑) (ข)
ถึง ๕ (๕) ต้องเป็นไปตามรายละเอียดที่ผู้ค้าน้ำมันได้ระบุไว้ในแบบแจ้งเพื่อขอความเห็นชอบ
(๒) รายงานข้อมูลการจัดหา
การจำหน่าย และยอดคงเหลือของน้ำมันก๊าดตามข้อ ๕ (๑) (ข) ถึง ๕ (๕) ตามแบบ นพ. ๔๑๘ ต่อกรมธุรกิจพลังงานภายในวันที่ ๑๕
ของเดือนถัดไป

ข้อ ๑๐  การยื่นแบบแจ้งเพื่อขอรับความเห็นชอบตามข้อ
๖ วรรคสาม หรือข้อ ๗ ให้ยื่นต่อสำนักคุณภาพน้ำมันเชื้อเพลิง กรมธุรกิจพลังงาน

ข้อ ๑๑ 
เมื่ออธิบดีได้ให้ความเห็นชอบลักษณะและคุณภาพของน้ำมันก๊าดตามข้อ ๘ แล้ว
หากปรากฏหลักฐานภายหลังว่าเอกสารที่ใช้ในการขอรับความเห็นชอบดังกล่าวมีความคลาดเคลื่อนหรือผิดพลาดไปจากความเป็นจริง
อธิบดีอาจมีคำสั่งให้ผู้ค้าน้ำมันจัดส่งเอกสารเพิ่มเติมเพื่อขจัดความคลาดเคลื่อน
หรือแก้ไขข้อผิดพลาดนั้นภายใน ๓๐ วัน
นับแต่วันที่ผู้ค้าน้ำมันได้รับคำสั่งดังกล่าว
หากผู้ค้าน้ำมันไม่จัดส่งเอกสาร
หรือแก้ไขข้อผิดพลาดภายในระยะเวลาที่กำหนดในวรรคแรก
อธิบดีอาจมีคำสั่งยกเลิกหนังสือรับรองที่ออกตามข้อ ๘ ได้

ข้อ ๑๒ 
ผู้ค้าน้ำมันที่ประสงค์จะทำการเพิ่มเติมหรือเปลี่ยนแปลงรายละเอียดใดๆ
ที่ได้แจ้งหรือระบุไว้ในแบบแจ้งตามข้อ ๗ ซึ่งได้รับความเห็นชอบแล้ว
ให้ผู้ค้าน้ำมันทำหนังสือแจ้งต่อกรมธุรกิจพลังงาน ล่วงหน้าไม่น้อยกว่า ๑๕ วัน
ก่อนวันที่ประสงค์จะเพิ่มเติมหรือเปลี่ยนแปลง

ข้อ ๑๓ 
ประกาศฉบับนี้ไม่กระทบกระเทือนกับการให้ความเห็นชอบลักษณะและคุณภาพของน้ำมันก๊าด
ซึ่งผู้ค้าน้ำมันได้รับหนังสือรับรองการให้เห็นชอบไปแล้วตามประกาศกรมทะเบียนการค้า
เรื่อง กำหนดลักษณะและคุณภาพของน้ำมันก๊าด พ.ศ. ๒๕๔๕ ลงวันที่ ๑๓ กันยายน พ.ศ. ๒๕๔๕ ที่ใช้บังคับอยู่ก่อนวันที่ประกาศฉบับนี้มีผลใช้บังคับ

    ประกาศ
ณ วันที่ ๑๓ มกราคม พ.ศ. ๒๕๔๗
วิโรจน์  คลังบุญครอง
อธิบดีกรมธุรกิจพลังงาน

มยุรี/พิมพ์
๓๐
เมษายน ๒๕๔๗
พัชรินทร์/สุมลรัตน์/ตรวจ
๑๘
พฤษภาคม ๒๕๔๗
A+B
รายละเอียดแนบท้ายประกาศกรมธุรกิจพลังงาน
เรื่อง  กำหนดลักษณะและคุณภาพของน้ำมันก๊าด
พ.ศ.
๒๕๔๗

[ดูข้อมูลจากภาพกฎหมาย]

[๑] รก.๒๕๔๗/พ๘ง/๑๗/๒๒ มกราคม ๒๕๔๗